Perustekstinkäsittely


 * Paluu Etusivulle**
 * Paluu Perusosaaja-sivulle**
 * Paluu Laitteisto-sivulle**
 * Paluu Käyttöjärjestelmä-sivulle**

Tekstin käsittelyä
Tietokoneella kirjoitetaan paljon, samoin internetin ja sähköpostin käyttö on yleistä. Mikäpäs siinä, kun ohjelmat toimivat ja käyttöön totutellaan. Monet yrittävät edetä omin päin, käsikopelolla. Silläkin tavalla syntyy tulosta, mutta vaiva pienimmänkin ongelman hoitamiseksi ylittää helposti sietorajan ja pulma jää pulmaksi. Monet yrittävät toista laitaa. He hakevat kirjastosta lähes tiiliskiven kokoisia oppikirjoja sekä Windowsista että Wordistä. Muutaman sivun jälkeen lukija tipahtaa kyydistä. Ja palauttaa vaivihkaa kirjastoon ne tiiliskivet. Hyvä oli yritys.

Kun tässä käydään tekstiä hankkimaan ja sitten sitä käsittelemään, noudatan poimintaperiaatetta. Otan tiiliskivipuolelta innon tutustua ohjelmaan ja oppia sitä käyttämään. Toiselta puolen, siltä ”omin avuin onneen” -käyttäjältä taas otan vaivan minimoimisen tavoitteen. Se, että nuo edellä kuvatut yritykset epäonnistuivat, ei aiheutunut oppimattomuudesta, laiskuudesta tai muusta sellaisesta. Ihmiset ovat ylisummaan kohtalaisen fiksuja, niin tässäkin: molemmat olivat oikeilla jäljillä.

Tekstinkäsittelyohjelmana (huh!) eli teksturina on Windowsin kylkiäinen, WordPad. Sen hyvä puoli on siinä, että se löytyy joka koneesta, ellei sitä jostain syystä ole poistettu. Kun varsinaisen Wordin käyttäjäprosentit heiluvat liki sataa, niin olisin voinut valita sen yhtä hyvin. Toisaalta, kun osaat WordPadin, selviät myös muista Windows-tekstureista. Toimintaperiaate on lähes sama kaikissa.

Mitä tulet oppimaan?
Ihan aluksi avaat WordPadin. Sitten etsit tekstin, jota käsitellä. Koska sen pitää löytyä kaikista koneista, paras katsoa jotain Windows XP:stä. Sen teet kohta ja opit samalla, miten ”peistataan” eli kopioidaan ja liitetään tekstiä.

Toiseksi tutustut teksturiin, siihen WordPadiin. Vilkaiset Valikkorivin, Työkalurivin, Muotoilurivin ja Viivaimen. Maalaa, maalaa ja vielä kerran maalaa. Kolmanneksi on esillä tekstin merkitseminen eli maalaaminen. Se on erityisen tärkeää siksi, että saat tekstiin suuntaamasi toimenpiteet vaikuttamaan juuri tarkoittamaasi paikkaan. Valjastat jopa hiiren maalariksi.

Sitten katsot Asetuksia, muutat kirjasintyyppiä eli fonttia, korjaat tekstiä, tehostat, liikut tekstissä, kopioit ja liität – tämä on nyt sitä luvattua peistaamista – tasaat tekstiä oikealle tai vasemmalle, keskität ja tallennat nimellä. Kaiken kukkuraksi piirrät vielä toisella ohjelmalla Oman kuvan, jonka siirrät keskelle tekstiäsi.

Siinä kaikki. Nyt töihin!

Ennen kuin pääset tekstiä käsittelemään, kaksi asiaa pitää hoitaa: pitää löytää ja avata tekstiohjelma ja toiseksi pitää löytää ja avata käsiteltävä teksti WordPadiin.
 * Teksturi ja teksti **

· Etene Käynnistä | Kaikki ohjelmat | Apuohjelmat | WordPad ja klikkaa WordPad auki. · Etene Käynnistä | Ohje. Ruudulle avautuu Win XP:n Ohjeen ikkuna. · Heti ylinnä tarjotaan ensimmäisenä pallona Valitse ohjeen aihe -otsikon alla tekstiä Windows XP:n uudet ominaisuudet. Klikkaa sitä. Teksti otsikkoineen ilmestyy näyttöruudulle.

Jätä otsikko sekä alalaidan alleviivatut rivit huomiotta ja ota pelkkä teksti. Maalaa koko tekstialue näin: ensin klikkaat ikkunan aktiiviseksi (klikkaamalla jollain ikkunan tyhjällä kohdalla) ja sitten viet hiiren nuolen varsinaisen tekstin alkuun, ensimmäisen sanan ensimmäisen kirjaimen eteen, lähes kiinni W-kirjaimeen. Nyt vedät ykköspainike pohjassa yli koko tekstin ja lasket painikkeen irti viimeisen sanan, ”rekisteröimisestä”, perässä olevan pisteen jälkeen. Tekstialueella on nyt väripalkki päällä. Tekstin kopioiminen voi alkaa.

Tämä voi olla hieman hämäävää: vaikka teksti on kuvaruudulla, se ei vielä ole koneesi käsiteltävissä. Teksti täytyy ensin kopioida. Nyt sitten peistataan, kuten luvattu on. Näppäile ensin Ctrl + c. Se tarkoittaa käskyä Kopioi. Windowsille täytyy vielä kertoa, mihin haluat saada tekstin. Klikkaa sitä aluetta, mihin haluat tekstin ilmestyvän eli WordPadin tyhjää ikkunaa ja näppäilet Ctrl + v. Se tarkoittaa käskyä Liitä eli enkuksi Paste (lausutaan ”peist”, siitä slangisana peistata). · Nyt tapahtuu jotain ratkaisevan tärkeää: tallennat Windowsin Ohjeesta kopioimasi tekstin koneesi kiintolevylle. Klikkaa ensin tekstiä varmuuden vuoksi, jotta vilkkuva kursori on kuin majakka ohjaamassa tapahtumaa.

On vuorossa Tiedosto-valikon avaaminen. Tässä kaksi tapaa:

1. Klikkaa hiirellä tai 2. Käytä näppäimistöä.

Jos valitset näppiksen, tarvitset hieman osviittaa.

· Näppää Alt. Valikkorivin otsikoiden alle tulee yhden kirjaimen mittainen alleviivaus. Alleviivattu kirjain on avain siihen valikkoon, jonka otsikossa se on. Sitä näppäämällä avaat kyseisen valikon. Siis: t-kirjain avaa Tiedosto-valikon, n-kirjain Näytä-valikon… Alleviivattu kirjain ei välttämättä ole ensimmäinen otsikon kirjaimista, esimerkiksi u-kirjain avaakin Muotoile-valikon, kun m-avaus on jo varattu samalla rivillä aiemmin olevalle Muokkaa-valikolle. Tallenna nimellä -komentoa klikkaamalla tai näppäämällä saat ruudulle samaa nimeä kantavan valintaikkunan. Komennon näppääminen edellyttää väripalkin siirtämistä komennon päälle ja sehän käy nuolinäppäimillä.

Tallenna nimellä -valintaikkunassa on kolme tärkeää asiaa. Yhdistän niihin tämänkertaiset ”vastaukset”.

1. Kohde = Omat tiedostot 2. Tiedostonimi = Taikina 3. Tallennusmuoto = rtf eli Rich Text Format.



Käytän jatkuvasti Tallenna-komennon sijasta tätä Tallenna nimellä -komentoa sen turvallisuuden vuoksi. Pelkkä Tallenna ohjaa tallennuksen mitään kysymättä siihen kohteeseen eli osoitteeseen, mihin edellinen tallennus meni. Sehän on hyvä niin kauan kuin se on hyvä.

Nyt sinulla on koossa ainekset, joita voit vatkutella miten vain. Ennen kuin jatkat, on syytä luoda silmäys valikkoriviin ja sen sellaisiin.

WordPad-ikkunan rakenteesta
Tavalliset ikkunat ovat päällisin puolin saman näköisiä, mutta esimerkiksi niiden valikkorivien sisällöt ovat tehtävän mukaiset, koska erilaisiin tehtäviin tarvitaan myös joitakin erilaisia komentoja. Valikot ovat komentoluetteloita, jotka on ryhmitetty kulloinkin tarvittavan komennon löytämiseksi.

Ensimmäisenä on Tiedosto-valikko. Siinä luetellaan komentojen perusvarustusta: Uusi, Avaa, Tallenna, Tallenna nimellä… Uusi tarkoittaa uutta tiedostoa, Avaa vanhan tiedoston ottamista esille, Tallenna tekstin kirjoittamista kiintolevylle (tai korpulle) tulevaa käyttöä varten ja Tallenna nimellä – jaa-a siinäpä oiva tallennuskäsky toistuvaankin käyttöön. Joudut vastaamaan kysymyksiin Mihin?, Mitä? ja Millä nimellä? Eivät huku tiedostot minne sattuu.

Eihän tämä kaikki aivan uutta asiaa ole, mutta tuleepahan vähän kerratuksi.

Maalaa
· Merkitsemisen voi tehdä monilla tavoin. Esimerkiksi tripla eli kolme nopeaa peräkkäistä klikkausta merkitsee koko kappaleen WordPadissä ja Wordissä. · Tuplaklikkaus maalaa yhden sanan. · Hiirellä voi maalata myös vetämällä yli tekstin painike pohjassa.



· Pitkien tekstien maalaamisessa hiiri alkaa menettää otettaan. Kokeilehan tätä: Paina Ctrl ja Vaihto pohjaan ja etene nuolinäppäimillä. · Ja tietenkin vanha kunnon Ctrl + a, joka maalaa kaiken aktiivisen.

Merkitseminen on tekstiä käsitellessäsi niin tärkeässä asemassa, että sitä kannattaa vaikka harjoitella. Merkittyjä alueita voit sitten poistaa, siirtää, muuttaa fonttia…

Fontti
Fontti? Alkaa se äffällä, ei siinä ole painovirhettä. Lapsuuteni kielessä ei ujosteltu f-alkuisia sanoja: friidu, fatsi, fisu, fillari, femma… Fontti tarkoittaa kirjaintyyppiä, kirjasinlajia tai kirjasinleikkausta. Fontti on ikään kuin kirjaimen perusmuoto. Samaa kirjaintyyppiä, esimerkiksi Arialia, on sitten eri kokoista ja lihavoitua, kursivoitua…

Toinen suosittu fontti on Times New Roman, joka on kevyempää kuin Arial, pyöreämpää päätteitä myöten. Kun vertaat tavallista 12 pisteen tekstiä, huomaat, että Arial on isompaa kuin saman pistekoon Times. Vanhaa kirjoituskoneen jälkeä edustaa Courier. Jos haluat kevennystä tekstisi ulkoiseen olemukseen, kokeile vaikka ikikulua Comic Sans MS -fonttia. Entä jos otsikko on toisella fontilla kuin itse teksti? Kokeile rohkeasti. Valitse harkiten.

· Aloita maalaamalla kohde. Näin aina. Toimesi suuntautuvat maalattuun kohteeseen. Näiden väliin kirjoita väliotsikoksi Väliotsikko · Muotoile-valikosta löytyy Fontti. Sitä klikkaamalla avautuu Fontti-ikkuna. Yläosassa on rinnakkain kolme kenttää. Niissä tarjotaan Fonttia, Fonttityyliä ja Kokoa. Kokeilemalla Arialia ja Times New Romania saat tuntumaa. Muitakin on, kuten tiedät. Malli-luukussa näet kulloisenkin valintasi ”livenä” eli oikean näköisenä, ”elävänä”.

Tehosta
Tekstiä voi tehostaa lihavoimalla, kursivoimalla ja alleviivaamalla. Muitakin tapoja on, mutta kehotan kaikkien tehokeinojen käytössä suureen pidättyväisyyteen. Jos roiskit tehosteita vähän joka paikkaan, niin odottamasi tehon lisäys onkin lopulta tehon vähennys. Lyhyesti: ylitehostettua tekstiä on sietämätöntä lukea.

Tuon urputuksen jälkeen käy iloisin mielin pikkutekstisi kimppuun. Tämähän on tekniikan harjoittamista eikä sisältö paina tässä mitään. WordPadista löydät ehostuskomentoja kaksin kappalein. Kirjainkolmikko BIU on esillä ja samoin toimivat näppäinkomennot. Ne on helppo muistaa, sillä ne perustuvat samoihin kirjaimiin. Lisänä on vain Ctrl-näppäin. Ctrl + b on siis lihavoi (b = bold), Ctrl + i on kursivoi (i = italic) ja Ctrl + u on alleviivaa (u = underline).

Maalaa se osa tekstistä, johon haluat ulottaa tehosteen, skaala ulottuu yhdestä merkistä koko tekstiin. · Kokeile lihavoinnit, kursiivit ja alleviivaukset. · Maalaa tekstisi otsikko ja muuta sen fonttia sekä kokoa. Tehosteiksi on tarjona myös tekstin yliviivausta. Teksti on tässä pelkkää materiaalia, jota riittää. Sitä ei edes lueta, kuten huomaat.

Liikutusta
Kursori eli vilkku on vietävä juuri siihen paikkaan, missä on määrä tapahtua. Tekstiä koskevat komennot kun ohjautuvat perille nimenomaan vilkun, tuon majakan, avulla. Tässä helpot liikuntaohjeet tekstissä.

1. askel loppuun oikeanuoli 2. askel alkuun vasennuoli



3. rivi loppuun alasnuoli 4. rivi alkuun ylösnuoli 5. tekstin alkuun Ctrl + home 6. tekstin loppuun Ctrl + end 7. sana eteen Ctrl + oikeanuoli 8. sana taakse Ctrl + vasennuoli 9. määrämitta alas Page Down 10. määrämitta ylös Page Up

Tämän kymmenikön avulla mennä jolkutat jo mukavasti pitkin ja poikin tekstissä. Kun pelastusryhmä on perillä, voit käydä virheiden korjaamiseen.

Kukaan ei ole täydellinen
Virheitä sattuu ja niistä ei lannistuta, vaan käydään kimppuun kaikin tarjoutuvin keinoin. Pohjustit tätä virheiden torjuntaa tutustumalla kursorin liikuttamiseen tekstissä. Nyt on oikea aika ottaa nuo ohjeet esiin ja käydä työhön.

Joku saattaisi masentua saadessaan tehtäväksi täysin virheettömän tekstin korjaamisen. Sinä et ole moksiskaan, vaan oivallat heti, että virheiden poistaminen ja niiden tekeminen ovat täsmälleen samaa toimintaa. Toinen tekee tekstille plussaa, toinen miinusta. Näin. Panen tähän ohjeet kirjoitusvirheiden korjaamiseksi. Niitä sopii käyttää myöhemminkin. Niin kauan, että jäävät mieleen.

1. puuttuva kirjain vilkku, uusi kirjain 2. väärä kirjain vilkku vasemmalle, del, oikea kirjain 3. välilyönti puuttuu vilkku, välilyönti 4. väärä sana tupla sanalle, oikea sana 5. kappaleet yhteen vilkku edellisen kappaleen loppuun, muutama del 6. kappaleet yhdessä vilkku, enter kerran, pari 7. siirrä sana tupla, vedä ykkösellä, tähtäin auttaa 8. poista tyhjä rivi vilkku, del

Omakuva
Nyt on edessä omakuvan piirtäminen ja kuvan liittäminen tekstisi keskelle. Piirtämiseen käytät Paint-ohjelmaa, joka WordPadin tavoin tulee Windowsin kylkiäisenä. Jos sinulla on tulostin kytkettynä, pääset käyttämään vielä sitäkin.



· Etene Käynnistä | Kaikki ohjelmat | Apuohjelmat | Paint. · Valitse välineeksi kynä vasemmassa laidassa neljäs ylhäältä. · Piirrä kuva. · Tallenna se. Siis Tiedosto-valikosta esiin Tallenna nimellä. Täytä kolme luukkua: Kohde = Työpöytä, Tiedostonimi = Omakuva, Tallennusmuoto = 1-värinen bittikartta. · Ota suorakaiteenmuotoista katkoviivaa tekevä työkalu, joka on ylimpänä vasemmalla. · Arvioi, mistä sinun pitää alkaa, jos haluat vetää kehyksen piirroksellesi. Älä ota liian saidasti, tilaa riittää. Vedä suorakaide omakuvasi ympärille. · Sitten näppiksellä Ctrl + c eli kopiointi. · Avaa WordPadissa tekstisi Taikina. · Klikkaa rivien väliin, väliotsikon yläpuolelle, niin että vilkku näkyy. · Nyt on Totuuden Hetki. Näppäile Ctrl + v eli liitä ja omakuvasi on tekstin kekellä. · Tallenna nimellä Yhteistaideteos. · Mikäli sinulla on tulostin kytkettynä, Ctrl + p printtaa kuvasi teksteineen. Jos tulostinta ei ole, saat teoksesi ihailtavaksi koneen muistista. · Hoilaa pätkä laulusta, joka alkaa sanoilla ”Kuvas maalata saattaisi kai…” Ja sitten kysymys: ketä kuuluisaa maalaria laulaja kaipaa opettajaksi? Ei nyt ainakaan sitä ”kevättoi, kevättoi” maalaria! (Tämä on umpiperä, ei tästä aukea tietä mihinkään. Paitsi että laulaminen on hyvä tapa katkaista liian raskaaksi käyvä lukuputki. Niin, se kysymäni taiteilija oli sukunimeltään van Rijn, verrattomasti tunnetumpi kuitenkin nimellä… Enpäs kerrokaan.)

Jatkot
Edellä käsiteltiin lyhyesti maalaamista, fonttia, tehostamista ja liikkumista tekstissä. Nyt on vuorossa syventävä kertaus. Keitokseen lisätään vielä tasaaminenkin.

Erikseen myytävät teksturit tarjoavat tekstin molempien laitojen tasauksen, WordPad vain jommankumman laidan tai sitten keskityksen. Vaihtoehdoista on yleistä käyttöä vain vasemman laidan tasauksella, joka siis tekee oikeaan laitaan eripituiset rivit eli liehureunan. Liehureunan etuna puolestaan on se, että sanavälit pysyvät täsmälleen yhtä pitkinä, ilman että ohjelma yrittää venyttää välejä sopimaan molempien laitojen tasaukseen. Otsikoissa myös keskitys käy. Ja miksei vaikkapa juhlakutsussa.

· Keskitä klikkaamalla työkalurivin kuvaketta (tai jos et sellaista löydä, näppäile Ctrl + e) kopioimasi tekstin otsikko, ”Taikina”. Maalaa otsikko uudella tavalla. Vie hiiren osoitin otsikon eteen. Muutaman millin matkalla osoitin voi ottaa neljä eri muotoa. Tekstiin kosketuksessa se on isoa i-kirjainta muistuttava pystypalkki. Kun viet osoitinta vasemmalle, I-palkki muuttuu otsikkoon päin osoittavaksi nuoleksi. Kun jatkat edelleen vasemmalle, osoitin muuttuu vasemmalle eli poispäin otsikosta osoittavaksi nuoleksi. Ja vielä yksi muoto. Mikäli WordPad-ikkuna ei täytä koko ruutua, huomaat edelleen vasemmalle jatkaessasi, että nuoli muuttuu vaakasuuntaiseksi tuplanuoleksi.

Kun klikkaat tuota tuplanuolta, voit vetää ikkunaa suuremmaksi tai työntää pienemmäksi. Mutta tämän tehtävän kannalta on oleellista, että kun klikkaat tavallisen nuolen osoittaessa kohti otsikkoa, koko rivi tulee maalatuksi. Jos tämä erityistä tarkkuutta vaativa toimenpide ei onnistu, käytä jotain muuta tapaa. Vie vaikka vilkku otsikon eteen, pidä pohjassa Ctrl ja Alt sekä aja näppäimistön oikeanuolella rivin alusta loppuun.

· Nyt on sinun hetkesi: ikkunan ylälaidan luukusta valitse Arial, 16 pistettä. Klikatessasi Arialia fontti muuttuu samalla. Niin myös, kun klikkaat uutta pistekokoa. · Nyt on vuorossa väliotsikkosi. Maalaa väliotsikon rivi. Valitse Arial 12 pistettä lihavoitu alleviivattu. · Tarkastele tulosta. Väliotsikko on hieman raskas pääotsikkoon verrattuna. Poista väliotsikon lihavointi. Se tapahtuu aivan samoin kuin lihavoinnin tekeminenkin: Ctrl + b. · Riittikö se hyvään tasapainoon? Siltä tuntuu. Mikäli haluat vielä kokeilla, poista väliotsikon alleviivaus, mutta palauta lihavointi.



Miten kirjoittaa?
Edellä olen kertonut, miten tekniikka pelaa. Kokonaan oma kysymyksensä on miten kirjoittaa, miten sanansa sovittaa.

Mielestäni kirjoituksen, minkä tahansa kirjoituksen, tarkoituksena on välittää kirjoittajalta lukijalle jotain, mitä se sitten lieneekin. Ratkaisevaa on, meneekö viesti perille, tuleeko kirjoituksen sanoma ymmärretyksi. Kielioppiin pilkkusääntöineen kannattaa tutustua – ja sitten unohtaa. Kirjoita minkään säännön kahlitsematta, mutta tunne säännöt. Näin teet palveluksen lukijalle. Ja itsellesi.

Älä aseta rimaa liian korkealle. Kun on jotain sanottavaa, se pitää vain sanoa eli siis tässä tapauksessa kirjoittaa. Maailmassa on määrättömästi oikeakielistä, mutta sanomaltaan täysin tyhjää jaaritusta. Kaikelle sille sopii tuoreeksi vastapainoksi pienen Aino-tyttäreni vuosikausia sitten veneemme lokikirjaan isoin, vielä horjuvin pukkikirjaimin kirjoittama viesti: SUNTAINA LÄHTÄ TIISTAINA PITSA.


 * Seuraavaksi Internet **